ALOPECIA AREATA (AA)
Informații generale destinate pacienților


Ce reprezintă?

Alopecia areata (AA) este o boală ce afectează foliculii firelor de păr și unghiile. Oricare dintre structurile foliculilor piloși pot fi afectate: scalp, sprâncene, barbă, iar pierderea părului poate fi neuniformă sau extinsă. La nivelul unghiilor pot fi observate modificări precum depresiuni punctiforme (pitting unghial) sau unghii cu aspect răzuit (trahionichie). 
Este o afecțiune frecventă, ce afectează 1,7% dintre populația generală. 


De ce apare?
 
AA este o boală autoimună caracterizată prin faptul că unele tipuri de celule albe din sânge, în special anumite tipuri de limfocite, nu mai recunosc rădăcina foliculului pilos, (cunoscut sub numele de bulb), ca fiind o parte „normală” a corpului. Bulbul este atacat și înconjurat de celule precum un roi de albine. Atunci când un folicul de păr este atacat în acest mod, acesta încetează să mai funcționeze, se rupe și apoi cade, lăsând pielea netedă și fără fire de păr vizibile. Foliculul este blocat, mai degrabă decât distrus, astfel încât odată ce limfocitele se retrag, foliculii piloși pot funcționa din nou normal.


Cum evoluează? 

Evoluția alopeciei areata este variabilă. Aceasta evoluează în episoade. Este posibil ca o persoană să aibă un singur episod pe întreaga durată a vieții lor sau poate prezenta episoade multiple. Unele episoade se pot remite adesea spontan. Acestea pot varia ca intensitate, durată și în ceea ce privește gradul de cădere a părului. Există puține semne care permit medicului să evalueze progresia alopeciei areata, deoarece este, prin definiție, o afecțiune imprevizibilă și variabilă. 

Factori asociați cu alopecia areata formă severă:
· Sexul masculin
· Prezența modificărilor unghiilor 
· Drata bolii mai mare de un an


Sunt necesare investigații pentru diagnosticul alopeciei areata?

În cele mai multe cazuri, este suficientă examinarea clinică de către medicul dermatolog. Cu toate acestea, medicul dumneavoastră poate considera necesară recoltarea de analize de sânge pentru a exclude o altă boală autoimună asociată: motivul este că alopecia areata fiind o boală autoimună, pacienții cu AA prezintă o predispoziție puțin mai mare pentru alte boli autoimune, precum afecțiuni ale glandei tiroide.  
În plus, persoanele cu AA sunt mai susceptibile la alergii, ceea ce înseamnă că au o predispoziție mai mare pentru eczeme, astm și rinită sau conjunctivită alergică, afecțiuni care sunt, de asemenea, frecvente în rândul populației generale. Aceste boli, în general, nu au niciun impact specific asupra alopeciei areata.


Există factori externi care pot influența evoluția bolii?

Stresul
Unii pacienți observă stres important în zilele și săptămânile anterioare apariției AA. Cu toate acestea, studiile efectuate nu arată nicio legătură semnificativă între un eveniment stresant și un prim episod de alopecie. 


Direcții și perspective

Cele mai recente studii sugerează ca AA nu este o afecțiune de sine stătătoare ci una sistemică în care are loc : 
1) activarea sistemică a sistemului imunitar 
2) risc crescut și prevalența de boli cardiovasculare și metabolice 
3) asocierea cu alte boli inflamatorii și autoimune 
4) modificări ale microbiomului intestinal (microbiom = totalitatea microbilor sau bacteriilor care populează în mod natural intestinul)
5) suferință psihologică semnificativă.









